༄༅། །འཇམ་དབྱངས་བླ་མའི་རྣལ་འབྱོར་ཉམས་སུ་ལེན་ཚུལ་བྱིན་རླབས་ཆར་འབེབས་ཞེས་བྱ་བ་བཞུགས་སོ།། ན་མོ་གུ་རུ་མཉྫུ་གྷོ་ཥ་ཡ། འདིར་འཇམ་དབྱངས་བླ་མའི་རྣལ་འབྱོར་བསྡུས་ཏེ་བསྒོམ་པའི་ཚུལ་ནི། སངས་རྒྱས་ཆོས་དང་ཚོགས་ཀྱི་སོགས་ཅི་ནུས་ཀྱི་སྐྱབས་སེམས་སྔོན་དུ་བཏང་ནས། སེམས་ཅན་ཐམས་ཅད་བདེ་བ་དང་སོགས། ཨོཾ་སྭ་བྷཱ་ཝ་སོགས་ཤུདྡྷོ྅་ཧཾ། ཆོས་ཐམས་ཅད་སྟོང་པར་བསམ། རང་ལུས་སྣང་སྟོང་འཇའ་ཚོན་ལྟར་གསལ་བའི། །གསང་བའི་གནས་ནས་ཚངས་པའི་བུ་གའི་བར། །ཨ་ཝ་དྷཱུ་ཏི་ཕྱི་དཀར་ནང་དམར་བ། །སྦ་ལྕགས་ཙམ་གྱི་ཡར་སྣེ་ལས་བྱུང་བའི། །སྣ་ཚོགས་ཆུ་སྐྱེས་འདབ་སྟོང་བཞད་པའི་རྩེར། །དྲི་མེད་མཚན་མོའི་མགོན་གྱི་གདན་སྟེང་དུ། །དུས་གསུམ་རྒྱལ་བའི་ཡེ་ཤེས་སེམས་དཔའ་གང་། །གནས་ལྔ་རིག་པའི་པཎ་ཆེན་ཚུལ་བསྟན་པ། །འཇམ་དབྱངས་བླ་མ་ཀུན་དགའ་རྒྱལ་མཚན་དཔལ། །སྐུ་མདོག་གུར་གུམ་གཞོན་ནུའི་ལྷུན་པོ་ལ། །ཉི་འོད་བྱེ་བས་འཁྱུད་པའི་གཟི་བྱིན་འབར། །ངུར་སྨྲིག་མདངས་ལྡན་ཆོས་གོས་རྣམ་གསུམ་ཀླུབས། །ཆོས་འཆད་ཕྱག་རྒྱས་འཛིན་པའི་ཨུཏྤ་ལའི། །གེ་སར་ཤེས་རབ་རལ་གྲི་པུ་སྟིས་མཛེས། །རྭ་གའི་མདོག་མཚུངས་ས་ཞུའི་ཅོད་པཎ་འཆང་། །ཞབས་ཟུང་རྡོ་རྗེའི་སྐྱིལ་ཀྲུང་དྲང་པོར་བཞུགས། །བརྒྱད་གཉིས་ལང་ཚོ་མཚན་དཔེའི་རྒྱན་གྱིས་སྤྲས། །འོད་ཕུང་དྲྭ་བ་དཀྲིགས་པའི་ཀློང་དཀྱིལ་དུ། །བདག་ལ་དགྱེས་པའི་འཛུམ་མདངས་གསལ་བར་གྱུར། །གནས་གསུམ་འབྲུ་གསུམ་མཚན་པའི་འོད་ཟེར་གྱིས། །རྩ་བརྒྱུད་བླ་མ་ཡི་དམ་ལྷ་ཡི་ཚོགས། །དཀོན་མཆོག་རྣམ་གསུམ་ཆོས་སྲུང་ནོར་ལྷ་བཅས། །སྐད་ཅིག་ཉིད་ལ་བཛྲ་ས་མཱ་ཛཿ ཛཿཧཱུྃ་བྃ་ཧོཿགཉིས་སུ་མེད་པར་ཐིམ། །རང་གི་སྤྱི་མགྲིན་སྙིང་གའི་གནས་རྣམས་སུ། །རྡོ་རྗེ་གསུམ་གྱི་ཡི་གེས་མཚན་པར་གྱུར། །དེ་ནས། གང་གིས་དྲིན་གྱིས་དང་། སྐུ་ཡི་སྤྱོད་པ་དང་། ཆོས་རྒྱལ་མ་རྣམས་ཚིག་དོན་རྗེས་དྲན་གྱི་ངང་ནས་བཏོན་རྗེས། ཤེས་བྱ་ཐམས་ཅད་གཟིགས་པའི་སྤྱན་སྤངས་པ། །འགྲོ་ཀུན་དགེ་ལེགས་སྒྲུབ་པའི་ཐུགས་རྗེ་ཅན། །བསམ་ཡས་ཕྲིན་ལས་མཛད་པའི་སྟོབས་མངའ་བ། །འཇམ་མགོན་བླ་མའི་ཞབས་ལ་མགོས་ཕྱག་འཚལ། །ཤླཽ་ཀ་གཅིག་པོ་བརྒྱ་སྟོང་སོགས་ཅི་འགྲུབ་འདོན། དེའི་ཚེ་འཇམ་མགོན་བླ་མའི་རྣམ་ཐར་ཡིད་ལ་དྲན་བཞིན་དུ་དད་གུས་མོས་པའི་གདུང་ཤུགས་དྲག་པོ་བསྐྱེད་པ་གལ་ཆེ། བཟླས་དམིགས་ནི། ཐུགས་ཀའི་ཟླ་སྟེང་དྷཱིཿཡིག་སྔགས་འཕྲེང་ལས། །འཕྲོས་པའི་འོད་ཀྱིས་ཐོགས་མེད་ནས་བསགས་པའི། །ནད་གདོན་སྡིག་སྒྲིབ་རྨོངས་མུན་ཀུན་བསལ་ནས། །མཁྱེན་གཉིས་ཡེ་ཤེས་ཚད་མེད་རྒྱས་པར་གྱུར། །ཨོཾ་ཨ་ར་པ་ཙ་ན་དྷཱིཿ ཅི་ནུས་བཟླས་མཐར། སྐྱབས་གནས་ཀུན་འདུས་འཇམ་དབྱངས་བླ་མ་ལ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ལན་གསུམ། ཆོས་རྗེའི་གནས་གསུམ་ཨོཾ་ཨཱཿཧཱུྃ་ལས་བདུད་རྩི་དཀར་དམར་སྔོ་བའི་རྒྱུན། །རིམ་དང་གཅིག་ཅར་སྤྲོས་པ་རང་གི་གནས་གསུམ་ཡིག་འབྲུ་ལ་ཐིམ་ཞིང་། །ལུས་ཀུན་གང་བས་དབང་བཞི་ཐོབ་ཅིང་སྒོ་གསུམ་དྲི་མ་ཆ་བཅས་སྦྱངས། །དུས་གསུམ་རྒྱལ་བའི་སྐུ་གསུང་ཐུགས་ཡོན་ཕྲིན་ལས་དངོས་གྲུབ་ཐོབ་པར་གྱུར། །བླ་མ་དམ་པ་ཚངས་བུག་ནས་ཞུགས་ཏེ། །བདག་ལུས་གཞལ་མེད་ཁང་དུ་གྱུར་པའི་དབུས། །སྙིང་གི་ཆུ་སྐྱེས་ཟླ་བའི་གདན་སྟེང་དུ། །རྟག་ཏུ་དགྱེས་པའི་ཚུལ་གྱིས་བཞུགས་པར་གྱུར། །ཅེས་བརྗོད་ཅིང་བསམ། དེ་ནས། ཐོས་པ་རྒྱ་མཚོའི་མཆོད་ཡོན་སོགས། འགྲོ་བའི་བླ་མ་རྟག་ཏུ་མཉེས་གྱུར་ཅིག །ས་སྐྱ་པཎ་ཆེན་རྟག་ཏུ་མཉེས་གྱུར་ཅིག །ཚིག་དོན་རྗེས་དྲན་གྱིས་མཆོད། དགེ་བསྔོ་བཀྲ་ཤིས་སོགས་ཇི་ལྟར་འོས་པས་མཐར་བརྒྱན་པར་བྱའོ། །ཞེས་པ་འདི་ནི་མཁས་བཙུན་བཟང་གསུམ་གྱི་ཡོན་ཏན་རྒྱ་མཚོའི་མངའ་བདག་མཆོག་སྤྲུལ་རིན་པོ་ཆེ་ཀུན་དགའ་རྒྱལ་མཚན་གྱི་ཐུགས་བཞེད་སྐོང་བའི་སླད་དུ་ཤཱཀྱའི་དགེ་སློང་ངག་དབང་ལེགས་པས་ཀུན་མཁྱེན་གཡག་སྟོན་མི་ཕམ་ཆོས་ཀྱི་བླ་མའི་གསུང་རབ་ཀྱི་དགོངས་པ་སྙིང་པོར་དྲིལ་ཏེ་རྫོང་སར་བཀྲ་ཤིས་ལྷ་རྩེའི་ཆོས་གྲྭ་ཆེན་པོར་བྲིས་སོ། །སརྦ་མངྒ་ལཾ།། །།